次韻劉彥采觀雪之句
作者：朱熹
朝代：宋

paragraphs: 朔風吹空林，眇眇無因依。
但有西北雲，冉冉東南飛。
須臾層陰合，慘淡周八維。
凍雨不流淵，飛花舞妍姿。
翳空乍滅沒，散影還參差。
萬點隨飄零，百嘉潛潤滋。
徘徊瞻詠久，默識造化機。
上寒下必溫，欲積無根基。
漸看谷樹變，稍覺叢篁低。
皓然遂同色，宇宙乃爾奇。
繁華改新觀，凜冽忘前悲。
摛章愧佳友，佇立迎寒吹。
感此節物好，嘆息今何時。
當念長江北，鐵馬紛交馳。